靈壁道傍怪石
作者：樓鑰
朝代：宋

paragraphs: 飽聞茲山産奇石，東南寶之如尺璧。
誰知狼藉亂如麻，往往嵌空類鑱刻。
長安東風萬歲山，搜抉珍怪窮人間。
汴流一舸載數輩，徑上艮嶽增孱顔。
當時巧匠斲山骨，寘之河干高突兀。
干戈動地胡塵飛，坐使奇材成棄物。
君不見黄金橫带號神運，不數臺城拜三品。
只今零落荒草中，萬古淒涼有遺恨。
木人漂漂不如土，坐閲興亡知幾許。
行人沉嘆馬不前，石雖不言恐能語。